**#EUDatathon 2022: Érj el változást kreativitásoddal az EU-ban és a világban**

Az idei EU Datathon éves nyíltadat-verseny február 7-én kezdődött. Ez lehetőséget ad a nyílt hozzáférésű adatok lelkes híveinek és a világ minden tájáról érkező alkalmazásfejlesztőknek arra, hogy bemutassák a nyílt adatokban rejlő lehetőségeket, nemzetközi közönség előtt ismertessék innovatív ötleteiket, valamint versenyezzenek az összesen 200 000 eurós pénzdíj és a közönségdíj rájuk eső részéért.

Mi a versenyen való részvétel módja? A válasz egyszerű: Ki kell fejleszteni egy alkalmazást, amely az alábbi négy kihívás egyikének kezelésére nyílt hozzáférésű adatkészleteket kapcsol össze és használ.

* 1. kihívás: „az európai zöld megállapodás”
* 2. kihívás: „a közbeszerzések [átláthatósága](https://ec.europa.eu/info/strategy/priorities-2019-2024/economy-works-people_hu)”
* 3. kihívás: „uniós közbeszerzési lehetőségek fiatalok számára”
* 4. kihívás: „a digitális korra felkészült Európa”

A sikeres benyújtás kulcsfontosságú feltétele, hogy az alkalmazás kifejlesztése során használt adatkészletek közül legalább egy a [data.europa.eu/hu](https://data.europa.eu/hu) portálon rendelkezésre bocsátott több ezer adatkészletből származzon. Ha a 2. vagy a 3. kihívást választja, kérjük, használjon legalább egy, az EU TED (Tenders Electronic Daily, ajánlati felhívások elektronikus napilapja) által közzétett adatkészletet.

Alkalmazásától elvárjuk továbbá, hogy innovatív módon járuljon hozzá az Európai Unió legfontosabb célkitűzéseihez, és bemutassa a konkrét üzleti modellek vagy szociális vállalkozások lehetőségeit. Inspiráló kezdőötletekért tekintse meg a korábbi versenypályázatok nyertes ötleteit. 2020-ban az Egyesült Királyság FinLine csapata a zsűrit és a nagyközönséget egyaránt lenyűgözte egy olyan alkalmazással, amely a Covid19-világjárvány okozta nehézségek leküzdése érdekében ingyenes, testre szabott tanácsadást nyújt kis- és középvállalkozásoknak a számukra megfelelő közhasznú támogatásokkal és befektetési lehetőségekkel kapcsolatban. Az alkalmazás első helyezést ért el „Az emberközpontú gazdaság” kihívás kategóriájában, és elnyerte a közönségdíjat is. 2021-ben az olasz ITER IDEA csapat megismételte ugyanezt a kettős sikert egy olyan alkalmazással, amely a nők foglalkoztatási mobilitását segíti elő Európában. A nyertes ötletekkel kapcsolatos tudnivalókért látogasson el az [EU Datathon honlapjára](https://op.europa.eu/en/web/eudatathon).

Az idei év utolsó fordulójába bejutott csapatok a tervezési szakaszban és a verseny után támogatási ajánlatot kapnak. A döntőbe jutottakkal való együttműködés magába foglalja a nyílt hozzáférésű adatok témájában tartott eseményekre és webináriumokra való meghívást, ahol a csapatok találkozhatnak az adatszolgáltatókkal, valamint ahol projektjeik és hálózatuk nagyobb nyilvánosságot kaphat.

Az ötletek benyújtásának határideje **március 31**. Részletes információkért lásd a [verseny szabályzatát](https://op.europa.eu/en/web/eudatathon#rules).

A 2022. évi EU Datathon-t az Európai Unió Kiadóhivatala szervezi, és a verseny az Európa-szerte a fiataloknak szóló rendezvényeket és tevékenységeket népszerűsítő [ifjúság európai évéhez](https://europa.eu/youth/year-of-youth_hu) is hozzájárul.

További információkért látogasson el az [EU Datathon honlapjára](https://op.europa.eu/en/web/eudatathon) és [[kövessen bennünket](https://twitter.com/EU_opendata)](https://twitter.com/EU_opendata) a [Twitteren](https://twitter.com/EU_opendata), a [Facebookon](https://www.facebook.com/data.europa.eu) és a [LinkedIn-en](https://www.linkedin.com/company/publications-office-of-the-european-union) az #EUDatathon hashtag használatával.